Greiningarviðtal er mikilvægur undanfari einstaklingsmeðferðar við Kvíðameðferðarstöðina , þar sem sú kortlagning sem þar fer fram er leiðarvísirinn að því sem gert verður til að takast á við vandann . Einstaklingsviðtalið kostar 17.5 oo krónur og tekur um 50 mínútur . Viðtalið hjá sálfræðinema kostar aftur á móti helming þess sem kostar að fara í viðtal hjá sálfræðingum KMS , eða 8.000 krónur . Í þessari meðferð skoða sálfræðingur og sá sem til hans leitar í sameiningu hvað geti verið að viðhalda vandanum og hvernig megi kanna hvort þær hugmyndir sem fólk hefur séu raunhæfar . Kvíðaraskanir eiga það nefnilega sameiginlegt að tiltekin fyrirbæri eða aðstæður , til dæmis lyftur eða álit annarra , eru metin ógnvænlegri en þau raunverulega eru . Tilraunirnar gera þessa meðferð skemmtilega og eru þær ávallt ákveðnar í sameiningu , með samþykki allra aðila . Þær eru aldrei hafðar þyngri en svo að fólk treysti sér til að framkvæma þær . Við Kvíðameðferðarstöðina er oftast veitt hugræn atferlismeðferð ( skammstafað HAM ) , en þetta meðferðarform hefur farið ört vaxandi á undanförnum áratugum og er orðið eitt helsta meðferðarformið á Vesturlöndum . Er svo komið að mælt er með þessu meðferðarformi sem fyrsta inngripi við öllum kvíðaröskunum af breskum heilbrigðisyfirvöldum .